Bitanga i princeza (Bijelo dugme)
Bitanga i princeza je četvrti studijski album sarajevske rok grupe Bijelo dugme iz 1979. godine u izdanju zagrebačke diskografske kuće Jugoton. Bio je to prvi album Bijelog dugmeta na kojem je Điđi Jankelić svirao na bubnjevima i posljednji album ove grupe orijentiran na hard rock muziku prije njihovog prelaska na novi val sljedeće godine. Godine 1998. Bitanga i princeza je anketirana na 10. mjestu na listi 100 najvećih jugoslavenskih rok i pop albuma u knjizi YU 100: najbolji albumi jugoslovenske rok i pop muzike. Godine 2015. album je proglašen 15. na listi 100 najvećih jugoslavenskih albuma prema hrvatskom izdanju muzičkog časopisa The Rolling Stone.